
СЪДЕБНА ПРАКТИКА ПО ПРИЛАГАНЕ НА ПО-НЕБЛАГОПРИЯТНИЯ ЗАКОН ПРИ НАЛАГАНЕ НА ДОЖИВОТЕН ЗАТВОР. СЪОТНОШЕНИЕ НА ДОЖИВОТНИЯ ЗАТВОР С ДОЖИВОТНИЯ ЗАТВОР БЕЗ ЗАМЯНА
Наказанието доживотен затвор е ново за съвременната българска наказателноправна система. То влиза в сила на 1 юни 1996 г. по време на мораториум върху изпълнението (но не и върху налагането) на смъртното наказание и обслужва законодателно намерение да подготви система за пълна отмяна на смъртно наказание, в която доживотният затвор стане най-тежкото наказание. Когато две години по-късно  смъртното наказание се отменя, законодателят е сменил концепцията си – новото най-тежко наказание е доживотен затвор без замяна. То е въведено на мястото на смъртното като временна и изключителна мярка, а доживотният затвор е най-тежкото редовно наказание. И двете са приложими само към изключително тежки престъпления, но изключителното наказание се налага само ако с по-леко не може да се постигнат целите по чл. 36 НК.
След появата  на доживотния затвор в съдебната практика по налагане на най-тежките наказания възникват противоречия. Сред най-съществените проблеми е правилното определяне на приложимия закон. От висящите производства за престъпления, извършени преди въвеждане на доживотния затвор, в общо 16 случая извършеното е било намерено за изключително тежко и в осем от тях на осем осъдени е наложен доживотен затвор. Останалите са завършили със смъртно наказание, съответно доживотен затвор без замяна, по отношение на 12 осъдени. Във всички тези случаи на наложен доживотен затвор и някои на наложено най-тежкото наказание са допуснати грешки или неточности при определянето на приложимия закон.
Изследването подробно анализира случаите. Практическата му приложимост е свързана с обстоятелството, че всички наложени наказания без едно продължават да се изтърпяват. Междувременно за България влиза в сила Конвенцията за правата на човека и основните свободи (ЕКПЧ). Прилагането на по-неблагоприятен наказателен закон е нарушение и на чл. 2 НК, и на чл. 7 ЕКПЧ. Изпълнението на наложено при такова нарушение наказание може да обуслови и нарушение на чл. 3 ЕКПЧ, когато продължителността на репресията надхвърли сроковете на приложимото по-благоприятно наказание.
1. Определяне на приложимия закон след въвеждане на доживотния затвор преди отмяната на смъртното наказание
След появата на доживотния затвор относително бързо практиката приема новия закон за по-благоприятен с аргумента, че новото наказание е по-леко от най-тежкото (смъртно)
. Изводът обаче не е верен, тъй като критерият относителна тежест е подвеждащ. 

Разликата между смъртното наказание и доживотния затвор не е толкова в тежестта им, колкото в предпоставките за налагането им, а те не са еднакви. И двете наказания са приложими за изключително тежки престъпления, но не и към един и същ профил извършители. Смъртното наказание е изключително и се налага на извършители, спрямо които целите по чл. 36 НК не могат да бъдат постигнати с по-лека репресия, т.е. изобщо (непоправими извършители)
. Тези предпоставки не са променяни никога. Доживотният затвор е редовно наказание. То се налага на извършители, за които не е установена непоправимост. То дори може да не бъде наложено за изключително престъпление, ако според съда деецът би се поправил и с лишаване от свобода. 
Преценката кое наказание по кой закон ще бъде наложено изисква първо съдът да обоснове дали установява предпоставките за смъртно наказание. 

1.1. Ако предпоставките за смъртно наказание са налице, всяко по-леко наказание от смъртното е неприложимо, включително доживотният затвор, без значение дали е бил предвиден. Формулата за непостижимост на целите ,,чрез по-леко”, а не ,,чрез по-лекото” наказание по чл. 38 НК, очертава законовото безразличие към вида на по-леката алтернатива. Постоянната практика върху смъртното наказание изисква съдът да установи, че никакво наказание не би удовлетворило чл. 36 НК, а не да изследва дали и защо конкретна по-лека алтернатива не може да постигне целите на наказанието.

Сравнение между целевия потенциал на отделни наказания е възможно само ако те са редовни и предвидени като алтернативни в общи санкции. Подходът смъртното наказание да се сравнява с конкретно друго наказание от позицията на чл. 36 НК е недопустим поради принципната разлика между смъртното и всички останали наказания. Смъртното наказание има особени предпоставки и е по-ограничено с оглед целите си от всяко от редовните – то не е насочено изобщо към поправителната и предупредителната цел. Не е възможно с него да се постигнат цели, които не могат да се постигнат с по-леко. Между смъртното и всяко друго наказание, вкл. доживотен затвор, не възниква конкуренция и не се поставя въпрос за избор между нов и заварен закон, тъй като смъртното наказание има различно и самостоятелно приложно поле. 
За приложимостта на смъртното наказание няма значение дали е променена системата на редовните наказания. За него такава промяна не е нов закон. По-леко от него продължава да е всяко наказание, при което осъденият остава жив. И преди, и след въвеждането на доживотен затвор, законът изисква извод, че никакво корекционно въздействие няма да е успешно спрямо дееца и поради това му се отнема животът.

В практиката обаче съдът често държи да демонстрира неприложимостта на по-леката алтернатива на смъртното наказание, като уточни коя е тя. Такъв подход изисква да се посочи по кой закон тя е определена, както и да се сравняват доживотният затвор и лишаването от свобода, за да се установи кое от двете би могло да постигне целите по чл. 36 НК и така да създаде пречка пред прилагането на смъртно наказание. 
Първо, толкова сложна прогноза за ефекта от почти еднакво по вид (изолация), но различно по продължителност репресивно третиране, ориентирана повече от 20 години напред в бъдещето, е твърде проблемна. И доживотният затвор, и лишаването от свобода по принцип могат да постигнат едни и същи цели, но по различен начин и в различна конфигурация
. И двете са приложими към извършители, за които няма извод за непоправимост. Дали по-тежкото би постигнало целите с по-голяма вероятност или по-лекото би било достатъчно, е въпрос за подходящото измежду двете, а не за неприложимост на едното. 
Второ, такава прогноза подменя предпоставките на доживотния затвор. Тя налага на съда да демонстрира, че доживотният затвор може да постигне целите по чл. 36 НК, а лишаването от свобода не може. За никое наказание, вкл. смъртното, законът не изисква положителна прогноза за постигане на целите по чл. 36 НК, и за никое друго, освен смъртното, не изисква извод, при това категоричен, че целите са непостижими с по-лека санкция.

И накрая, дори теоретично да е възможно по-лекото наказание да е изцяло неприложимо с оглед целите си (като се съобрази и възможността да бъде увеличено по чл. 24 НК), а по-тежкото да е приложимо, липсва сигурен метод за такава сравнителна оценка. В практиката тя не е и правена.

Следователно, подходът на изясняване кое е по-лекото наказание променя критериите за определяне на по-благоприятния закон и води до неправилни правни изводи. 

Така например, през февруари 1996 г. Пловдивският окръжен съд осъдил на смърт 35-годишен извършител, който на 2.11.1995 г. застрелял с незаконно оръжие съпругата си, двамата й родители и дядо й
. Пред съда извършителят направил признания и дал несвързани обяснения. Съдът подчертал, че е психично здрав, но ,,с ниска култура и отмъстителен характер”, поради което не се въздържал от деянието, макар да знаел, че оставя сираци малолетните си син и дъщеря. Съдът отчел, че постъпката му разтърсила обществеността. Смъртното наказание е наложено с цел да се защити човешкият живот и деецът да бъде възпрян от подобни прояви в бъдеще, тъй като според съда лишаването от свобода не би отговорило на целите на наказанието
. Присъдата е потвърдена. 
1.2. Ако предпоставките на смъртното наказание не бъдат установени, въпросът за приложимостта на доживотния затвор би възникнал само ако извършеното все пак бъде намерено за изключително тежко. В противен случай това наказание няма да бъде приложимо не поради действието на наказателния закон по време, а поради липса на изискуема материална предпоставка. Неприложимостта на смъртното наказание в тази хипотеза ще се дължи на съдебна убеденост, че извършителят не е непоправим.

Установяването на изключителна опасност на извършеното не задължава, а позволява на съда да наложи доживотен затвор. Ако намери за по-подходящо, съдът може да наложи и лишаване от свобода. Принципната приложимост в хипотезата на изключително тежко престъпление на две наказания, едното от които е единствено приложимото по единия закон, вече поставя въпроса за по-благоприятното. Когато се преценява приложимият закон, доживотният затвор се сравнява по тежест не със смъртното наказание, а с лишаването от свобода, тъй като само между двете е възможна конкуренция. Когато се съобрази, че по-тежкото наказание доживотен затвор е въведено с новия закон, следва явен извод, че той не е по-благоприятният. На практика новият закон въвежда още едно допълнително най-тежко наказание в системата на редовните (чл. 37, ал. 1 НК), с което увеличава репресивността на тази система.

Накратко, ако съдът откаже прилагане на смъртно наказание, но установи изключителна тежест на извършеното, следва да се насочи към по-леката алтернатива на смъртното наказание, а тя е по-лека по стария закон (лишаване от свобода) и по-тежка по новия (доживотен затвор).

Изложената концепция има предимството да е ясна и да може да се прилага еднакво. Практиката обаче се отклонява от нея. 
Интересно сравнение предлагат два случая от началото на 90-те години на грабежи на таксиметрови шофьори, придружени с убийството на пострадалите. При касационната проверка самият ВС изходил от противоречиви представи коя е приложимата по-лека алтернатива на смъртното наказание.

В първия случай на 28.10.1991 г. 28-годишният извършител, употребил голямо количество алкохол, се качил заедно с приятелката си в произволно избрано такси и го насочил извън града. Шофьорът бил убит със садистично нанесени многобройни рани с нож и брадва, въпреки че доброволно предал всички ценности и отчаяно молил дееца да пощади живота му. Подсъдимият просто много искал да убие някого и бил взел решението ден по-рано в рамките на стратегия за набавяне на средства. Пред съда се опитал изцяло да припише деянието на приятелката си, ,,съответстваща му по интелект и духовност и подчинена на неговата воля”, която не взела никакво участие, но не се и противопоставила. 

Шуменският съд намерил дееца и деянието за изключително опасни, като се обосновал с особената мъчителност на умъртвяването, множеството квалифициращи грабежа признаци и утвърдените престъпни навици на дееца, върху когото предишните наказания не оказали влияние
. Според съда е необходимо ,,по радикален начин” да бъде отнета възможността му да извършва престъпления в бъдеще. Той не наложил смъртно наказание само заради ,,неподходящата среда, ... в която [подсъдимият] се родил и живял, за което той няма принос”. Съдът приел, че нововъведеният доживотен затвор е приложим в качеството си на по-благоприятен за дееца, тъй като е по-лека алтернатива на най-тежкото наказание (смъртното)
. 

Анализът е правилен по отношение неприложимостта на смъртното наказание, но неправилен при определяне на приложимия закон. Отказът да бъде наложено смъртно наказание означава, че съдът се насочва към по-леката му алтернатива. Според заварения закон тя е лишаване от свобода, а това наказание е по-леко от въведения впоследствие доживотен затвор. Върховният съд обаче се съгласил с избора на доживотен затвор.

Във втория случай през нощта на 26.01.1993 г. младежи на 22 и на 24 години, придружени от интимната приятелка на по-възрастния и в много нетрезво състояние, наели 20-годишен таксиметров шофьор да ги превози до покрайнините на града и там изненадващо му нанесли 12 смъртоносни удара с нож в гърба и гърдите
. Отнели му оборота от 85 лева. Нападението внезапно прекъснало приятелски разговор и продължило въпреки плача, писъците и молбите на пострадалия да го оставят жив. Той бил изоставен агонизиращ и обездвижен край пътя, а съучастниците, след като заплашили свидетелката с убийство, ако ги издаде, се отдалечили с таксито, което по-късно запалили и така нанесли вреди в размер на 24 000 лева. Престъплението е извършено с предварителен умисъл да бъде ограбен и убит случаен таксиметров шофьор. Пред съда и двамата отрекли участие в умъртвяването, като се обвинявали взаимно. 

Първоинстанционният СГС осъдил и двамата на смърт, като приел, че извършеното е изключително тежко и разкрива ,,обществена опасност и морална укоримост, надхвърлящи значително тази в обикновените случаи на същото престъпление” 
. Според съда ,,макар и на млада възраст, подсъдимите не могат да бъдат поправени и превъзпитани” и ,,никакво друго по-леко наказание не би могло да изпълни целите на наказанието по чл. 36” освен смъртното.

Върховният съд отхвърлил тезата за непоправимост поради младата възраст на подсъдимите и заменил наказанието и на двамата с 20 години лишаване от свобода
. Приложимостта на въведения междувременно доживотен затвор дори не е обсъждана, тъй като за съда не е имало съмнение, че той не е по-благоприятен.

Извън принципния въпрос за приложимия закон, в тези случаи е интересно и как се е развил корекционният процес при изпълнението на различните по вид наказания за различните осъдени. 

Осъденият на доживотен затвор в началото бил импулсивен, ,,лабилен, сантиментален, податлив на манипулации”, склонен към демонстративно суицидно поведение. Много бавно формирал известна критичност към извършеното и осъзнал причинените вреди, макар само формално да признавал отговорността си. След 2003 г. не е допускал нарушения на дисциплината. През май 2013 г. сключил брак и успешно се справял с учебния материал във втори клас. Затворът вече го описва като общителен, неконфликтен, овладян, изпълнителен и трудолюбив. С готовност се включва в групови възпитателни и трудови дейности. Награждаван е за проявена инициативност и дисциплинираност при изпълнение на задачи от режимно-възпитателен характер. Осъденият има син, с когото е в добри взаимоотношения.

Близо 17 години след началото на изпълнението на наказанието затворът описва осъдения на 20 години съучастник като егоцентричен, претенциозен, емоционално нестабилен затворник с ,,постоянна мания за преследване и недооцененост” и ярко завишена самооценка, но сервилно поведение към затворната администрация. Според затвора умело прикрива нарушения на дисциплината и упражнява емоционален и физически тормоз над други затворници със заплахи за саморазправа, ако бъде издаден. Липсва критичност към извършеното. Съхранена е позицията, че е несправедливо осъден. Междувременно наказанието нараснало по размер заради рецидивно престъпление, извършено около пет години след осъждането по време на прекъсване на изпълнението. На 27.03.2002 г. вечерта извършил с още двама съизвършители опит за уличен грабеж на над 300 лева от майка и дъщеря
. Наказанието от седем години лишаване от свобода било присъединено към 20-те години на основание чл. 27 НК. В процеса извършителят отново отричал да е автор на деянието. По време на изтърпяване на наказанието и двамата му родители починали и останал без близки. Затворът е песимистичен в прогнозата си за успешност на корекционния процес в рамките на остатъка от наказанието.

1.3. Когато в хода на инстанционния контрол се променя видът на наложеното наказание, приложимият закон също се променя, но това рядко се отчита в практиката. 
Така през 1996 г. на доживотен затвор бил осъден 26-годишен извършител на двойно убийство с по 27 удара с нож на 21-годишната му съпруга и майка на 2-годишната му дъщеря и на нейна 22-годишна приятелка, годеница на мъж, в когото деецът бил влюбен. Деянието било извършено в ранните часове на 30.03.1991 г.
 Тогава деецът бил с чисто съдебно минало
. 
През 1993 г. Великотърновският окръжен съд наложил смъртно наказание, но ВС отменил присъдата и върнал делото за ново разглеждане от стадия на съдебното заседание
. При повторното произнасяне първата инстанция установила изключителна опасност на убийството с оглед броя квалифициращи признаци, качествата на жертвите и добронамереното им отношение към подсъдимия. Тя не наложила смъртно наказание, тъй като седемчленният съдебен състав не постигнал необходимото по чл. 41, ал. 4 (отм.) НК единодушие (един не подкрепил смъртно наказание). Поради липса на друга алтернативна санкция към датата на произнасяне съдът наложил лишаване от свобода за срок от 20 години
. 

Върховният съд обаче се произнесъл след въвеждане на доживотния затвор и наложил него
. Той се мотивирал с изключителната опасност на деянието, обусловена от младата възраст и брой на жертвите, липсата на провокация от тяхна страна, която придавала неоправданост на извършеното, и с проявената жестокост, ,,явно надхвърляща обхвата на чл. 116, т. 6” поради броя на нанесените на жертвите удари. 

Разсъжденията на ВС са великолепен пример за мотивиране на отказ от прилагане на най-тежкото наказание в духа на най-добрата съдебна практика след 1952 г. Изрично е отхвърлена като неоснователна тезата на прокурора, че подсъдимият заслужава смъртно наказание, защото ,,иначе не могат да се постигнат целите по чл. 36“. Първо, ВС възразил на подхода на държавното обвинение да прави неблагоприятни изводи за подсъдимия поради психическите му проблеми, които са ,,обективна даденост, а не съзнателно предизвикани от дееца“. Според ВС ,,да се приеме, че разстроената психика с обективен произход е основание за утежняване на наказателната отговорност, означава да се влезе в противоречие с принципното разбиране на законодателя“, който свързва ,,подобни състояния или с пречки за възникване на отговорността, или с отпадането й, или със смекчаването й, или с медицински грижи при нейната реализация“. Второ, извършеното от подсъдимия ,,не е проява на някаква тенденция в обществото, при това толкова опасна, че да е оправдано противодействието с последното възможно наказателно средство“.

Все пак, ВС не изяснил защо не е съгласен с лишаване от свобода като по-леката алтернатива на смъртното наказание по действащия към момента на деянието закон, а е наложил доживотен затвор по по-неблагоприятния за дееца нов закон
.
Аналогично, през 1996 г. СГС осъдил на смърт 24-годишен незаконно пребиваващ у нас сирийски гражданин, член на терористичната организация ,,Народен фронт за освобождение на Палестина”, който на 6/7.10.1993 г. извършил съвкупност от кражба на пари и вещи, отнемане на автомобил от свой познат и жестоко хулиганско убийство с 11 удара с нож на непознат таксиметров шофьор (оказал се бившият треньор на националния отбор по гребане)
. Градският съд намерил извършеното за изключително тежко поради струпването на три квалифициращи признака, а личността на дееца – за изключително опасна. Според съда той е безскрупулен, безогледен, зъл и жесток човек, минал специална военна подготовка и участвал във военни действия. Това, ведно с употребата на наркотици, го превърнали в хладнокръвен, прикрит и лукав индивид, който без мотив и без съжаление посегнал на живота на възпитан и честен човек, извършващ му услуга. Тези недобри характеристични данни според съда се подкрепят и от предкриминалното поведение по сближаване с наркомани и криминално проявени лица, пребиваване без адресна регистрация и собствени доходи, обусловило конфликти между него и негови сънародници. Единственото смекчаващо обстоятелство според съда е чистото му съдебно минало. 
Касационната инстанция се солидаризирала с извода за изключителна тежест на деянието, но не и с преценката за непоправимост на дееца и с аргументи за снизходителност променила наказанието, в доживотен затвор
.

За последен път през 1998 г. критериите за налагане на смъртно наказание или доживотен затвор в контекста на приложимия закон са осмислени в разговор между СГС и САС по случай на насилствено хомосексуално посегателство над 14-годишно момче, което пияният 28-годишен деец убил непосредствено след това -- вечерта на 08.04.1995 г. 
Първоинстанционният съд произнесъл една от последните смъртни присъди
. Според него извършеното ,,е с висока обществена опасност и морално-политическа укоримост, надхвърляща значително тази на обикновените случаи на същото престъпление”. Изключителната опасност на дееца е изведена от многократните минали осъждания и недобри характеристични данни. Направено е заключение за неефективност на предходно изтърпяната репресия, макар ескалацията на престъпния модел да не е отчетена отделно като отегчаващо обстоятелство. Съдът установил причинна връзка с ,,тежката семейна обстановка, в която деецът израсъл, и негативната социална среда, формирала до голяма степен неговия мироглед”, макар да отхвърлил личностното разстройство и криминогенното семейство като смекчаващи обстоятелства
. Според съда отрицателните качества се проявяват, когато подсъдимият е на свобода, като психопатната му личност го прави импулсивен и непредсказуем и това може да има фатални последици и за него, и за другите членове на обществото. Според съда с извършеното деецът демонстрирал ,,непредизвикани от никого дързост, арогантност, агресивност и озлобление към обществото”. За смекчаващо обстоятелство са признати единствено самопризнанията и декларираното разкаяние.

На тази основа съдът заключил, че целите на наказанието не могат да бъдат постигнати с наказание, по-леко от смъртното, което и да е то. Като подчертал изключителния характер на смъртното наказание и спецификата на предпоставките му, съдът приел, че е ,,безпредметно по принцип да се обсъжда” приложимостта на алтернативно предвидените наказания. Зад тази формула стои тезата за принципна непоправимост на дееца през остатъка от живота му. Изводът следва от анализа на по-благоприятния закон. Като изяснява предпоставките на доживотния затвор в сравнение с тези на смъртното наказание, съдът достига до много важния извод, че ,,определена степен на реализиране на личната и генералната превенция законодателят е заложил във всички други наказания, освен в смъртното” 
. 

Според съда преценката за по-благоприятен закон следва да се извършва само при отхвърляне на изключителното наказание като възможна санкция за извършеното. Едва тогава ще е необходима преценка кое от двете по-леки наказания се явява приложимо и по-благоприятно. Този подход е най-близо до духа на закона, който с формулите за изключителност и временен характер насърчава съдилищата да стесняват приложното поле на най-тежкото наказание. Коментираната присъда е единствената от този период, която подробно излага този подход.

Въззивната инстанция не се съгласила с извода за непоправимост и изменила наказанието в доживотен затвор
. Присъдата е великолепен пример за анализ на смекчаващи обстоятелства при индивидуализация на най-тежкото наказание, но и за неправилно определяне на приложимия закон. 

Софийският апелативен съд отчел, че направените самопризнания имат характер на преки обвинителни доказателства и са искрени. Подсъдимият ги предоставил в началото на процеса, ,,очевидно проявявайки известна критичност и осъзнато чувство за вина“. Съжаление за стореното изразил и в по-късен етап
. Като обсъжда личността му по принцип и с оглед реакциите му в конкретната ситуация, въззивният съд забелязал, че мотивационният процес се развил под влияние на афективно напрежение, до голяма степен обусловено от узнаването за опитите на майката на детето му да го принуди да се откаже окончателно да има с тях дом и семейство, като ползва и трети лица. Раздразнението на дееца се развивало на благоприятен фон -- ,,лични преживявания от прекарания детско-юношески период в различни социални заведения, при отсъствие на нормален родителски контакт, а по време на епизодичния такъв, придружен със системна омраза, побоища, грубост от страна на бащата-алкохолик и съпътстващия материален недоимък на многодетното семейство“. Съдът отчел положителни характеристични данни, очертани в справка за подсъдимия от ареста, която го описва и като ,,дисциплиниран, миролюбив и неконфликтен“. Съдът намерил, че в съдебното минало на дееца липсва престъпление срещу личността. Следователно, целите на наказанието могат да бъдат достигнати и чрез друго наказание, ,,извън физическото унищожение“. 

Без да се обоснове обаче, съдът определил новия закон като по-благоприятен, въпреки че той предвижда несъмнено по-тежка алтернатива на смъртното наказание (доживотен затвор) от заварения закон (лишаване от свобода). Отказът от прилагане на смъртно наказание е обоснован с принципен извод за поправимост, а не с анализ на целесъобразността на конкретна по-лека алтернатива. Изборът на доживотен затвор, изглежда, е свързан с извода, че извършеното е изключително тежко, което е специфична предпоставка на доживотния затвор, но не е предпоставка на лишаването от свобода. Изключително тежките престъпления, извършени от поправим субект, в стария закон се наказват с лишаване от свобода, а в новия могат да се накажат и с доживотен затвор, и със срочно наказание. Ако наказанието от 20 години е изглеждало на съда твърде леко с оглед тази изключителност, той е могъл в конкретния случай да го увеличи по чл. 24 НК.

1.4. В четири от седемте висящи производства, завършили с налагане на доживотен затвор, и в девет от 12-те дела, по които има произнесено смъртно наказание/доживотен затвор без замяна, извършеното е съвкупност. Това поставя въпроса дали потенциалната приложимост на чл. 24 НК се обсъжда при преценката на приложимия закон.

Според постоянната съдебна практика ,,само когато обществената опасност на подсъдимия е толкова голяма, че и с наложеното му най-тежко наказание той няма да се превъзпита и няма да се постигнат целите на наказанието, следва да се ползва възможността, дадена на съда да увеличава наказанието по чл. 24 от НК”. С така увеличеното наказание ,,съдът оценява престъпната деятелност на виновния в нейната цялост”, като отчита броя, вида, характера и степента на обществената опасност на извършените престъпления, личността на виновния и неговата обществена опасност, ролята му за извършване на посегателствата, обстоятелствата, при които те са били извършени, подбудите за извършването и другите смекчаващи и отегчаващи вината обстоятелства и целите на наказанието, посочени в чл. 36 НК“
. ,,Следва да са налице доказателства, че определеното по чл. 25 от НК общо наказание няма да осъществи своето поправително и превъзпитателно въздействие”
, като ,,съдът е задължен да мотивира убеждението си
”, а не само да посочи, че на основание чл. 24 НК увеличава определеното общо наказание
. 
Така до увеличаване на лишаването от свобода над 20 години се стига с мотиви, аналогични на мотивите при налагане на доживотен затвор. Така например по случай на користна организирана престъпна дейност от 1992 г. съдът установил изключително висока опасност и на извършеното, и на всеки от тримата съучастници. Въпреки че за деянието с процесната квалификация не е предвидено смъртно наказание, съобразителната част на съдебното решение внушава убеждението на съда в непоправимостта на подсъдимите. Изводът, че ,,наложеното за изтърпяване най-тежко наказание не е достатъчно да осъществи целите на наказанието“ се отнася до специалния максимум на лишаването от свобода
.

Макар и очевидна, невъзможността доживотният затвор да бъде увеличаван по чл. 24 НК е изрично констатирана от ВКС по особено тежък случай на квалифицирано убийство на 73-годишна самотно живееща жена, извършено с цел да се прикрие изнасилването й при употреба на жестокост за сломяване на съпротивата й
.

В контекста на по-благоприятния закон чл. 24 НК е приложим, когато съдът е установил предпоставката на доживотния закон, но не може да го наложи, тъй като новият закон е по-неблагоприятен. При преценката на предпоставките на най-тежкото наказание изводът за непостижимост на целите по чл. 36 НК с по-лека репресия обхваща и хипотезата на увеличено по чл. 24 НК наказание. 
Така например, през 1994 г. на първа инстанция е произнесена смъртна присъда, влязла в сила на 02.07.1996 г. Извършеното е предумишлен въоръжен грабеж в особено големи размери, придружен с убийството на двама пострадали, извършено по особено жесток и мъчителен начин на 30.08.1993 г. от 25-годишен неосъждан шофьор със съпруга и малко дете
. 
Пловдивският съд заключил, че ,,наказанието лишаване от свобода не би отговорило на целите, заложени от законодателя”, като ,,не би се постигнало нито специалния ефект на превъзпитание, нито пък генералната превенция, особено предвид обстановката на нарастваща престъпност в цялата страна”
. Твърдението, че лишаването от свобода като вид наказание е неприложимо, би следвало да обхваща и хипотезата на неговото увеличаване по чл. 24 НК (извършеното е съвкупност), но съдът не изложил съображения в тази посока. Контролните инстанции потвърдили наказанието след влизане в сила на доживотния затвор
. Подходът на аргументиране на смъртното наказание чрез посочване на конкретната по-лека алтернатива, която според съда не може да удовлетвори чл. 36 НК, изисква или проверка на целесъобразността и на доживотния затвор или отказ от самия подход в полза на изследване дали по принцип млад мъж с професия, чисто съдебно минало и семейство (сам той баща на малко дете) може да се поправи и върне в обществото. 
2. Определяне на приложимия закон след отмяната на смъртното наказание и въвеждането на доживотния затвор без замяна.
След отмяната на смъртното наказание редица съдебни актове очертават плавен преход между него и новия доживотен затвор без замяна, изхождайки от възгледа, че предпоставките на новото най-тежко наказание не са качествено различни в сравнение с отмененото и преценката за явна несправедливост при инстанционния контрол следва традиционно установените за смъртното наказание критерии. Тези актове показват, че видът на най-тежкото наказание е без самостоятелно значение, тъй като формулите по чл. 38 във вр. с чл. 37, ал. 2 НК за изключителна тежест и непостижимост на целите по чл. 36 НК не са променени по съдържание. Тъй като еднаквостта на предпоставките на двете наказания очертава съвпадане на приложното им поле, по-благоприятен е новият закон, който предвижда по-лекото наказание. 
Така например, по случай на съвкупност от отвличане и квалифицирано противозаконно задържане на едно лице, опит за въоръжен грабеж на джип със стрелба по нападнатия шофьор, убийство на трима полицаи, случайно поканили дееца да се легитимира, и други посегателства, разгърната през 1995--1996 г., съдът наложил през 2000 г. доживотен затвор без замяна
. Той направил генерален извод за принципна непоправимост на подсъдимия. После приел за по-благоприятен новия закон, като сравнил принципната тежест на доживотния затвор без замяна, който отнема само свободата, със смъртното наказание, което отнема и живота, при идентичност на предпоставките им. 

По друг случай през 1999 г. въззивният съд преценявал аргументите на жалба за прекомерност на смъртното наказание и тезата на обвинението, че замяната с доживотен затвор без замяна сама по себе си смекчава репресията по начин, който преодолява прекомерността. Въззивният съд приел, че смъртното наказание е неправилно индивидуализирано само при отегчаващи обстоятелства, като не са зачетени заболяването на осъдения (,,експлозивна психопатия”) и преживяната от него лична драма, предизвикана от престъплението, извършено в причинна връзка с болестта
. Присъдата е превъзходен пример за отграничаване на доживотния затвор без замяна от доживотния затвор в духа на най-добрите български правосъдни традиции. Според тях наличието на смекчаващи обстоятелства пречи на налагането на най-тежкото наказание, което и да е то.

Този прост и ясен възглед за съжаление не е единен.
През 2000 г. приключва процес срещу тъст и 22-годишния му неосъждан до момента зет, които около полунощ на 21.04.1992 г. предумишлено умъртвили двамата охранители на тъста, водени от користна цел и цел да бъдат прикрити измами, които тъстът извършвал
. Общият размер на придобитото от измамата възлизало на 8 941 500 неденоминирани лева от общо 1 378 измамени граждани. Тъстът инициирал убийството, тъй като искал да избегне подялба на тези доходи с пострадалите. Умъртвяването е извършено от зетя с прострелване с огнестрелно оръжие и последващо нанасяне на удари с нож. Към момента на убийството законът предвиждал смърт или лишаване от свобода до 20 години, а към момента на осъждането – доживотен затвор без замяна с по-лека алтернатива доживотен затвор. Първите две инстанции осъдили и двамата подсъдими на доживотен затвор без замяна, като правилно определили новия закон като по-благоприятен. Върховният касационен съд обаче не се съгласил, че предпоставките на изключителното наказание са настъпили по отношение на зетя. В тази хипотеза по-благоприятен е завареният закон, но ВКС приложил новия и изменил наказанието в доживотен затвор
.
Първият държавен орган, който реагира на нарушението, е държавният глава близо 23 години по-късно (2014 г.), когато осъденият подава молба за помилване. Към този момент наказанието му е заменено с 30 години лишаване от свобода по чл. 38а, ал. 3 НК с един от най-блестящо правно и фактологично мотивираните съдебни актове в материята
. Според решението на Комисията, ,,нарушението (на чл. 2 от НК – бел. моя, И.П.) се е задълбочило след изтичане на периода от 20 години фактическо изтърпяване на наказанието”, тъй като ,,след този период осъденият търпи вече повече от 3 години лишаване от свобода, наложено му в нарушение на закона”
. На тази основа е направено заключение, че ,,репресията удовлетворява признаците на жестоко и нечовешко отношение по смисъла на чл. 3 от ЕКПЧ” и това нарушение ,,не е отстранено с акта на замяна на доживотния затвор с 30 години лишаване от свобода”, тъй като в това производство съдът може да обсъжда само предпоставките на чл. 38а, ал. 3 НК
. Това нарушение е преустановено с погасяването на наказателноизпълнителното правоотношение с акта на помилване
. Остават обаче други последици от неправилното определяне на приложимия закон, като например продължителността на реабилитационния срок, която зависи от вида на наказанието.
3. Налагане на две наказания ,,доживотен затвор без замяна” за самостоятелно последователно изтърпяване за престъпления в съвкупност.
Един от най-изумителните случаи на грешка в приложимия закон започва през 1993 г. Тогава 40-годишният извършител бил осъден на първа инстанция за това, че на 19.09.1991 г. убил жена си, на 07.12.1991 г. участвал като подбудител и помагач в предумишленото убийство с користна цел на своя баща, а през януари 1992 г. неправомерно получил пенсията на убития
. За цялата съвкупност е наложено смъртно наказание
. Присъдата влязла в сила само по отношение на убийството на съпругата и измамата, тъй като ВС приел за недоказани обстоятелствата около второто убийство, отменил присъдата в тази й част и върнал делото за ново разглеждане от стадия на предварителното разследване. 
През октомври 1996 г. и за второто убийство е наложено смъртно наказание, което през 1998 г. въззивният съд заменил с доживотен затвор без замяна. Мотивите на съдилищата гравитират около убеждение за принципна непоправимост на подсъдимия, тъй като ,,да се очаква от такъв човек нормализиране на отношенията му към останалите членове на обществото е безсмислено“
. Изводът обаче е неправилно обоснован със заключението, че лишаването от свобода не може да удовлетвори чл. 36 НК и поради това никое друго наказание не може
.

Първостепенният съд определил смъртно наказание като общо за цялата съвкупност
. Въззивната инстанция обаче, като заменила отмененото смъртно наказание с нововъведения доживотен затвор без замяна, по някаква причина ,,отменява групирането на наказанията”. В съобразителната част на въззивното решение липсват разумни аргументи за отказа да се приложат разпоредбите на чл. 23--25 НК към деяния, които съдът подробно аргументира като извършени в съвкупност
. Явно съдът не приема, че е възможно групиране между старо и ново най-тежко наказание, като ги осмисля с оглед относителната им тежест. От тази позиция излиза, че общото най-тежко наказание би следвало да е смъртното, тъй като е по-репресивно от доживотен затвор без замяна, но с оглед отмяната му то не може да се наложи. Доживотният затвор без замяна пък не може да се наложи, тъй като е ,,по-лек” от смъртното наказание и замяната ще ревизира влязлата в сила присъда за първото убийство. Изглежда, тези подвеждащи представи възникват в контекста на анализа кой закон е по-благоприятен. Съдът се позовава на чл. 2 НК, когато мотивира налагането на доживотен затвор без замяна вместо смъртно наказание, чиито предпоставки приема за настъпили. 

Мотиви за отмяната на групирането няма и в решението на ВКС, с което въззивният акт е потвърден
. 

Когато с Указ № 4 от 2000 г. на Вицепрезидента осъденият е помилван, като смъртното наказание по първата присъда е заменено с доживотен затвор без замяна на основание чл. 74 НК, деецът се оказва задължен да търпи последователно две наказания от най-тежкия вид. Едва през септември 2013 г. след сигнал до ВКП от Комисията по помилването е извършено групиране на наказанията, като замяната на смъртното наказание с указ за помилване е прието за ново обстоятелство по смисъла на чл. 306, ал. 1, т. 1 НПК. 

В заключение, определянето на приложимия закон при описаните промени в системата на наказанията през 1996--1998 г. показва голямата степен, в която правораздавателната система е неподготвена да се ориентира в непоследователно променящ се закон.

Отмяната на смъртното наказание цели да намали репресията върху групата на изключителните престъпници (непоправими извършители на изключително тежки престъпления), като им бъде запазен поне животът. Съображенията гравитираха около превенция на необратими вреди при съдебна грешка и спестяване на травмите, които обществото понася при екзекуции. 
Въвеждането на доживотен затвор обаче преследва обратната цел по отношение на близката до тези извършители група на ,,ненепоправими” извършители на изключително опасни престъпления. Законодателното обещание доживотният затвор да остане най-тежкото след изоставяне на всякакви изключителни наказания, не бе изпълнено. Обществото и съдилищата бяха подведени да гледат на доживотния затвор като стъпка от единно законодателно усилие за хуманизиране на Наказателния кодекс. Наказанието обаче допълни системата на редовните наказания и увеличи тежестта й спрямо тази втора категория извършители. Разликата между двете групи, както и между втората група и групата на извършителите на тежки, но не и изключително тежки, престъпления, бе замъглена не само от извънредно трудното разграничаване на трите профила в практика. Продължава да няма законодателно обяснение какво наложи извършителите от втората група да бъдат третирани по-сурово в сравнение с миналото, нито дали законодателят осъзнаваше тези последици на фона на заявките си за повече човечност в наказването.
Въвеждането на доживотния затвор обърка практиката до степен в последвалите десетилетия почти напълно да се заличат границите между него и доживотния затвор без замяна и дори между него и дългосрочното лишаване от свобода. Едва с ТР № 2 от 2015 г. ОСНК на ВКС прави усилие ясно да концептуализира доживотния затвор без замяна като отделно от редовните наказания.
РЕЗЮМЕ
Статията анализира подробно цялата практика (общо 16 производства) по определяне на приложимия закон в периода на промяна на българската система на наказанията чрез въвеждане на доживотния затвор (1996 г.) и замяната на смъртното наказание с доживотен затвор без замяна (1999 г.). Обоснован е изводът, че новият закон, въвежащ доживотен затвор, е по-неблагоприятен по смисъла на чл. 2, ал. 2 НК и чл. 7 ЕКПЧ и не е трябвало да бъде налаган в 7-те случая, в които това е направено. Приложното му поле е разграничено от това на смъртното наказание, доживотния затвор без замяна и лишаването от свобода. Изяснени са установените положителни и отрицателни съдебни подходи при определянето на приложимия закон. Критично са анализирани всички случаи на прилагане на Наказателния кодекс с обратна сила в нарушение на чл. 2 НК, като са изяснени причините за това и последиците от него. Анализът е съобразен с обстоятелството, че наложените наказания продължават да се изтърпяват. Случаите са проследени в развитие – с данни за ефекта от наказанието спрямо конкретните осъдени и за прилаганите след влизане на присъдите в сила институти на наказателното право с цел преодоляване на ефектите от нарушенията – условно предсрочно освобождаване след замяна по чл. 38а, ал. 3 и помилване. 
SUMMARY
The article studies in detail the whole criminal jurisprudence (totally 16 cases) on imposition of gravest penalties in the period of changes of the Bulgarian system of penalties – the introduction of Life imprisonment (1996) and the replacement of Death penalty with Life imprisonment without commutation (1999). A conclusion is made that the law which introduces Life imprisonment is less beneficial for the perpetrator within the meaning of Art 2(2) Criminal Code and Art.7 ECHR and should not have been imposed retroactively as it has in 7 cases. The applicability fields of Life imprisonment, Death penalty, Life imprisonment without commutation and Imprisonment are demarcated. Positive and negative judicial approaches towards the applicable law are clarified. All cases of retroactive application of the criminal law are critically analyzed, as well as the causes, reasons and consequences of the judicial decisions. The analysis considers the fact the all penalties in questions are still being executed and focuses also on their documented effects over the respective convicts and the impact of the regular and exclusive criminal-law instruments which have later been used to reduce the retroactivity effects after the sentences have been enforced – conditional release after commutation under Art.38a (3), and pardons.
( Преподавател по наказателно право в СУ ,,Св. Климент Охридски“. Доцент в Академията на МВР, д-р по право.


� Присъда на ОС-Шумен по н.о.х.д. № 58/1995 г., потвърдена от ВС с решение от 18.04.1997 г.


� Вж. реш. № 294/1995 г. по н.д. № 261/1995 на I н.о. на ВС (разграничителният критерий за прилагане на смъртно наказание и доживотен затвор е възможността да се постигнат целите на наказанието). Вж. още реш. № 2236/1955 г по н.д. № 4823/1955 г. на I н.о. на ВС (,,смъртното наказание не е предвидено в системата на редовните“); ППВС № 1/1964 г. (,,смъртното наказание е предвидено в системата на наказанията като изключение. Съдът следва да го прилага, когато изключителни обстоятелства налагат това“); реш. № 548/1993 г. на-II н.о., присъда № 89/1998 г. на СГС по н.о.х.д. №379/1997 г. и ТР №2/2015 г. по т.д. №2/2015 г. За подробен анализ вж. Пушкарова, И. Изключителността в наказателното право – доживотният затвор без замяна и правото на помилване“. -- Теза, 2012, № 5.


� Разликата между доживотния затвор и лишаването от свобода е в степента, в която е оправдано да се очаква постигане на поправителната цел и на индивидуалната превенция и в механизмите за постигането им. Лишаването от свобода съдържа повече стимули за поправяне, но доживотният затвор дава гаранции срещу рецидив на дееца за по-дълъг период. Лишаването от свобода постига предупредителната цел с внушението, че при рецидив осъденият ще бъде отново наказан. Същата цел доживотният затвор постига и с оглед риска да не бъде заменен с лишаване от свобода по чл. 38, ал. 3 НК. Генералната превенция е еднаква и се счита постигната всеки път, когато своевременно и законосъобразно е наложено наказание за умишлено престъпление, като съдържанието й не трябва да се бърка с демонстрация на зрелищен съдебен екстремизъм за назидание на гражданите. 


� Присъда № 11/1996 г. на Пловдивския ОС по н.о.х.д. № 118/1995 г.: След години несполучливи опити семейството да заживее самостоятелно и стабилно, при постоянни претенции на дееца и баща му за имуществена подкрепа от семейството на съпругата и при зачестяващи отсъствия на дееца от дома им, през август 1995 г. съпругата му се нанесла при родителите си заедно с децата. В обстановка на постоянни скандали и заплахи на дееца, че ще избие цялото й семейство, през септември подала молба за развод. 


� Скоро след произнасяне на присъдата осъденият е диагностициран с напреднала и непрекъснато протичаща параноидна шизофрения, довела до шизофренна личностова деградация с неблагоприяна прогноза. Болният е объркан, с налудности, че е жертва на вредоносно въздействие, слухови халюцинации със коментиращо и заповедно съдържание, страхово напрежение, паралогичност, паратимност, хипобулия, емоционална студенина. През последвалите над 17 години заболяването протича с ежегодни пристъпи и многократни хоспитализации, включително за електрошоково лечение, задължително лечение поради изпадане в невменяемост за повече от година. Никога не бил в пълна ремисия. Съдебно-психиатричната експертиза не установила заболяването в процеса и така подвела съда да интерпретира редица факти, свързани с мотивацията на деянието и характера на извършителя, без да ги свързва с психиатричното му здраве.


� Деецът бил неграмотен, ,,с ниска степен на интелектуално развитие, утвърдено антисоциално поведение и занижени ценностни критерии”, за когото ,,почти ежедневно извършваните кражби, грабежи и други противоправни деяния са начин на живот”. Започнал да краде преди пълнолетието си. Първото му осъждане било за бягство от казармата на 21-годишна възраст, последвано от присъди за користни деяния. Затворът съобщава, че деецът страда от личностно разстройство, формирано поради системно физическо и емоционално малтретиране от родителите, педагогическа занемареност (отгледан от баба си) и възникнали в тази връзка трудности в мисловния процес, които обстоятелства не са обсъждани при индивидуализацията на наказанието.


� Присъда на ОС-Шумен по н.о.х.д. № 58/1995 г.


� Присъда № 57/1996 г. на СГС по н.о.х.д. № 18/1995 г., изменена с реш. № 387/1997 г. по н.д. № 170/1996 г. на II н.о. на ВС. 


� Присъда № 57/1996 г. на СГС по н.о.х.д. № 18/1995 г. Съдът се обосновал с недобрите характеристични данни за подсъдимите. Като отегчаващи обстоятелства приел миналата съдимост на 24-годишния (изтърпял 1 година и 2 месеца лишаване от свобода за кражба) и висящия процес срещу другия, системната злоупотреба с алкохол и на двамата, навиците им да се бият, изключителната жестокост при извършването на грабежа и мъчителността на умъртвяването, липсата на провокация от пострадалия, който ,,се държал възпитано и дружелюбно”, младата му възраст и изключително добрите характеристични данни за него, липсата на ,,непосредствена и значима нужда от пари” за извършителите (единият носил голяма сума у себе си), въпреки която е формирано намерение за отнемане на спечеленото от пострадалия и това според съда придало твърде укорима безпричинност на деянието. Съдът обърнал внимание на незначителния размер на отнетата сума, на посткриминалните действия по заличаване на следите и на обстоятелството, че по-възрастният подсъдим прекарал времето след престъплението в интимна близост с приятелката си въпреки бруталността на извършеното. 


� Реш. № 387/1997 г. по н.д. № 170/1996 г. на II н.о. на ВС.


� Присъда № 18/2007 г. на СГС по н.о.х.д. № 1864/2004 г. 


� Извършителят бил отгледан като единствено дете при прекомерна хиперпротекция от родителите си и изключително силна връзка с майка си. Завършил английската гимназия в Бургас, а към момента на деянието бил семестриално завършил Стопанската академия в Свищов. В казармата трудно общувал с другите младежи, които според него били на по-ниско интелектуално ниво, а по повод проявена от него хомосексуална симпатия към един от тях направил опит за самоубийство. През 1988 г. се оженил за своя състудентка и през 1989 г. им се родила дъщеря. Съпрузите се сприятелили с младо момиче, а по-късно и с млад мъж. Деецът бил сексуално привлечен от мъжа, но не срещнал взаимност и извършил няколко показни опита за самоубийство, последният на 08.12.1991 г. Реакцията на двете жени е описана в присъдата като деликатна, но отношенията с дееца охладнели. През март 1992 г. жена му поискала развод, което деецът възприел драматично. Във връзка с дипломирането си на 26.03.1992 г. отседнал при двете жени, които тогава живеели заедно в студентско общежитие. На 29.03.1992 г. разбрал, че между приятелката на съпругата му и харесвания от него мъж предстоял брак. През нощта умъртвил двете. Съдът установил, че първо нападнал приятелката на съпругата си, която преследвал от втория етаж до портиерната и умъртвил пред очите на портиерката, а съпругата си нападнал по повод опита й да помогне на първата пострадала. На виковете на портиерката за помощ реагирал със спокойна заплаха, че ще пререже телефонните кабели. Според вещите лица страдал от психопатия с разстройство на влеченията и циклотимни колебания на настроенията със склонност към агресия. Бил ,,изключително жестока личност“, която ,,моли съда за милост, но сам той не проявил милост“. Мотивът за убийството според вещите лица е ревностно-отмъстителен. В лицето на приятелката на жена си виждал двоен съперник поради предстоящия й брак с желания от него мъж и поради топлото и искрено приятелство със съпругата му, поради което възприел тази пострадала като основен виновник за житейските му неблагополучия. 


� През 2005 г. бил осъден за неплащане на издръжка на дъщеря си.


� Присъда от 12.05.1993 г. на Великотърновския ОС по н.о.х.д. №47/1993 г., отменена с реш. № 696/ 1994 г. на ВС.


� Присъда от 05.12.1994 г. на Великотърновския ОС по н.о.х.д. №145/1994 г. За смекчаващи обстоятелства съдът отчел чистото съдебно минало на подсъдимия, положителната характеристика за него като ученик и като студент и влошеното здраве на родителите му. Родителските му задължения, относително младата му възраст и ресурсите за ресоциализация, свързани с полученото образование, не са преценявани. Личната му опасност е намерена за особено висока, тъй като бил емоционално неустойчив, опасен за околните и за самия себе си поради личностното разстройство и некритичността към извършеното, проявена на фона на склонност всичко да обяснява само през собствените си преживявания. Отегчаващи обстоятелства са и мотивите за стореното.


� Решение № 230/1996 г. по н.д. № 103/1995 г. на ВС.


� Случаят е сред най-оптимистичните в мрачната история на българските тежки наказания. Осъденият е първият, чието наказание е заменено по чл. 38а, ал. 3 НК с опр. № 147/2012 г. на Старозагорския окръжен съд 7 дни след изтърпяване на 20 години от наказанието. С опр. № 761/2013 г. същият съд освобождава осъдения условно предсрочно.


� Присъда №39/12.03.1996 г. на СГС по н.о.х.д. № 382/94 г. (докладчик Севдалин Мавров).


� Решение № 43/17.04.1998 г. по х.д. №312/1997 г. на II НО на ВКС.  Година по-късно осъденият осъжда държавата за нарушение на правото му на разглеждане на делото в разумен срок по чл. 6 от ЕКПЧ - Решение от 06.03.2008 г. на ЕСПЧ по делото ,,Кармо срещу България” по Жалба no. 76965/01. Наказателният процес продължил необосновано 7 години. През 2014 г. прокуратурата отказала да предложи на съда наказанието да бъде заменено с лишаване от свобода по чл. 38а, ал. 3 от НК.


� Присъда № 89/1998 г. на СГС по н.о.х.д. № 379/1997 г. Деецът бил изгонен от сватба поради агресивно нетрезво поведение и отишъл на дискотека. Там научил от брат си, че някакви ,,мутри” го търсили, за да го предупредят да не се вижда повече с жената, с която съжителствал преди последното си влизане в затвора и от която имал момиченце, което тя не искала той да припознае. Притеснил се и продължил да пие със свой познат и пострадалия. Газовият пистолет на осъдения бил прибран от охраната. Пострадалият също носел газов пистолет, който искал да продаде. Докато го разглеждал, осъденият предизвикал охраната да го изгони. На излизане прибрал и своя пистолет и така се оказал с два. Пожелал интимност с познатия си, но той избягал. Малко след това деецът бил настигнат от пострадалия, който си поискал пистолета и осъденият го убедил да го придружи. Когато се озовали в мазето на кооперация, принудил пострадалия да допусне полово сношение и на излизане от помещението го убил. Признал на брат си извършеното и споделил, че отива да убие детето си, майка му и да се самоубие. По сигнал на брат му бил заловен да излиза от дома на жената, след като се бил отказал да извършва второ убийство. 


� Извършителят бил осъждан четирикратно за кражби и незаконно държане на оръжие. Първото деяние извършил на 16-годишна възраст, а наказанието за последното изтърпял месеци преди убийството. Съдимостта му била причината жената, която го напуснала след 5-годишна връзка, да се противопостави на намерението му да припознае дъщеря им. В образованието си достигнал до 3-ти курс в техникум по машиностроене, но работил с баща си като стругар и заварчик. Вещите лица установили деформирана характерова структура, обусловена от ,,психопатия от експлозивно-възбудим тип с изразен антисоциален синдром и бисексуално полово поведение с подчертано мъжко самочувствие, пенетративна полова роля и психосексуална ориентация предимно към жени”. Формиран в бедно семейство със седем деца, от които той е нежеланото. До четиригодишна възраст раснал по сиропиталища с опити да бъде осиновен. След връщането му в семейството бил системно физически и психически тормозен от алкохолизирания си баща, който биел и майка му с мотива, че го е родила. Изпращан бил на училище отделно от братята и сестрите си. Моделът на алкохолизъм и насилие пренесъл и във връзката си с майката на детето си, която затова го напуснала и така неволно допринесла за задълбочаване на озлоблението и социалното му отчуждение. По-късно той обяснява извършеното като последица от преживяното отхвърляне и от биологичното му семейство, и от любимата жена. 


� Присъда № 89/1998 г. на СГС по н.о.х.д. № 379/1997 г.


� Решение № 59/1998 г. на САС по в.н.о.х.д. № 143/1998 г., оставено в сила с реш. № 429/1999 г. на ВКС.


� В справка от 2014 г. затворът съобщава, че осъденият действително съжалява за стореното, но счита, че е обусловено от външни обстоятелства, които не може да контролира. Съхранена е подозрителността, недоверчивостта и нагласата упорито да отстоява само собствените позиции. По характер честолюбив и обидчив, склонен към импулсивни недообмислени реакции, ако се почувства засегнат, за които впоследствие съжалява. Приятелски настроен, но повърхностен в отношенията си с околните. Дисциплиниран и стриктен при упражняване на труд, безкомпромисен по отношение на чистота и опазването на имуществото. Чете постоянно литература, увлича се по руска музика. Многократно награждаван. Въпреки спада на стойностите на рецидивния риск, той все още е на границата на високия. Възстановени са контакти с членове на семейството (по-постоянни с брат, който също изтърпява наказание в затвора). 


� Решения № 391/1970 г. по н.д. № 331/1970 г., II н.о. на ВС; № 359/1979 г. по н.д. № 286/1979 г., I н.о. на ВС; № 322/1985 г. по н.д. № 342/1985 г., II н.о. на ВС; № 126/1990 г. по н.д. № 119/1990 г., I н.о. на ВС; № 102/1993 г. по н.д. № 70/1990 г., II н.о. на ВС; № 462/2012 г. по н.д. № 2240/2011 г. на II н.о на ВКС.


� Решение № 555/2002 г. по н.д. № 460/2002 г. на II н.о. на ВС.


� Решение № 500/1993 г. по н.д. № 195/1993 г. на II н.о. на ВС; № 606/2002 г. по н.д. № 517/2002 г. на II н.о. на ВС.


� Решение № 359/1979 г. по н.д. № 286/1979 г. на I н.о. на ВС.


� Решение № 94/1993 г. по н.д. № 217/1992 г. на I н.о. на ВС: Цялостната престъпна дейност на подсъдимите Н., К. и И. се характеризира с изключително висока степен на обществена опасност от гледна точка тази на отделните деяния -- тежки посегателства срещу чуждата собственост, осъществени при множество по-тежко квалифициращи признаци, от въоръжени с огнестрелни оръжия лица с набези в района на два съдебни окръга с чужд автомобил, броят на отделните престъпления -- за И. пет, за К. шест и за И. четири, обстоятелството, че без съществена причина посягат на човешкия живот (Ж. е убита, без дори да е влязла в някакъв контакт с подсъдимите). Извършеното от тях, както и събраните характеристични данни ги определят като лица също с изключително висока степен на обществена опасност. Подбудите за извършване на всяко от престъпленията са подчертано укорими и користни -- по престъпен начин те си осигуряват средства за съществуване и по-луксозен начин на потребление. За тримата това поведение е форма на социално съществуване. Подсъдимите действат организирано, при предварително разпределение на ролите, с общ директен умисъл, настоящият състав приема, че наложеното за изтърпяване най-тежко наказание не е достатъчно да осъществи целите на наказанието. Следва да намери приложение разпоредбата на чл. 24 НК, като наложените по чл. 23 НК наказания лишаване от свобода се увеличат с по пет години, така че по 25 години лишаване от свобода за И. и К. и 24 години лишаване от свобода за И. да осъществяват целите на наказанието по чл. 36 НК.


� Решение № 582/2003 г. по н.д. № 388/2002 г. на I н.о. на ВКС. Наказанието доживотен затвор без замяна, наложено от първата инстанция, е намалено на доживотен затвор от втората, чийто акт е потвърден от ВКС.


� Присъда № 10/1994 г. на ОС-Пловдив по н.о.х.д. № 110/1993 г. Деецът извършвал транспортни услуги за пострадалия търговец. Искал да има собствено превозно средство, но нямал средства. Уговорили се с търговеца на 30.08.1993 г. да пътуват заедно, за да получат стоки, за заплащането на които пострадалият щял да носи много пари и организирал да ги придружава познат полицай. При спиране на автомобила край пътя деецът застрелял и двамата в гръб с предварително скрита в багажника пушка. С отнетите почти 141 000 лева си купил кола. Същият ден питал за търговеца майка му, за да създаде впечатлението, че не е бил с него.


� Присъда № 10/1994 г. на ОС-Пловдив по н.о.х.д. № 110/1993 г.


� Извършеното намерили за изключително опасно поради 1) особеностите на жертвите -- двама млади мъже в разцвета на силите си, без провокиращо поведение, единият от които баща на две малки деца. Единият бил ,,човекът, който осигурява [на подсъдимия] препитание, който му се доверява”, а вторият -- невинен човек, случайно оказал се в колата; 2) посткриминалното поведение по изоставяне на телата на труднодостъпно място, демонстрацията на заинтересованост пред майката на убития, безгрижно харчене на отнетото, вкл. купуването на кола, с каквато цел престъплението е замислено.


� Присъда № 58/2000 г. на СГС по н.о.х.д. № 1262/1998 г. 


� Решение от 19.02.1999 на Варненския АС по в.н.о.х.д. № 4/1999 г., потвърдено с реш. № 254/1999  н.о. по н.д. № 214/1999 г., което изменя присъда № 71/1998 г. на ОС-Варна по н.о.х.д. № 398/1998 г. относно наказанието: ,,Заболяването не може да не се вземе предвид като смекчаващо отговорността обстоятелство”, като то ,,очевидно е причината за бруталността и агресивността на подсъдимия”, проявени във всичките му престъпления. Както заболяването, така и убийството на майка му са лична драма за подсъдимия. ,,За да бъдат постигнати целите на наказанието и по-специално на генералната превенция, е достатъчно подсъдимият да се изолира от обществото и най-подходящото за него наказание е доживотният затвор”, който е бил предвиден в закона както при извършване на престъплението, така и при произнасяне на съда. Налагането на най-тежкото наказание би било явно несправедливо.


� Присъда № 125/1999 г. на СГС по н.о.х.д. №  512/1998 г.


� Решение №  292/2000 г. по н.д. № 236/2000 г. на III н.о. на ВКС. 


� Определение от 30.06.2013 г. на САС по в.н.ч.д. № 286/2013 г.


� Годишен доклад за дейността на Комисията по помилването при президента за 2014 г., публикуван на интернет сайта на президентството.


� Случаят е пример и за деликатността на прогнозата за поправяне при налагане на наказание, съдържащо вероятност или сигурност от безсрочна изолация на осъдения. Според Комисията по помилването, ,,ако законът беше приложен правилно, осъденият щеше вече да е на свобода независимо дали е превъзпитан или не”, но за него има ,,и данни за завършил корекционен процес”. Изводите, направени от САС при замяната ,,очертават личност със съхранени социални контакти, изградени и активни трудови навици, подобрена социална компетентност, за която е трудно да бъде защитен изводът, че е опасна за обществото. Изключително ниските стойности на рецидивния риск, достигнати в резултат на постоянна тенденция на снижаване (без рецидивно покачване) и задържани в тези стойности за значителен период от време, показват, че корекционният процес е завършил”. Върховният касационен съд е бил прав в извода за поправимост на подсъдимия.


� Осъденият е помилван с Указ на вицепрезидента № 30/2015 г. с остатъка от 30-те години лишаване от свобода (около шест години). В предложението на Комисията се казва, че нарушението е създало ,,нетърпимо правно състояние”.


� След черепно-мозъчна травма при транспортно произшествие извършителят засилил агресивността си. Съпругата му го напуснала заедно с малолетния им син, който се нуждаел от специални грижи. Малолетната им дъщеря останала при осъдения, но грижи за нея полагали баща му и майка й. Осъденият заживял съпружески със съпругата на братовчед си в имот на баща си, в който тя се нанесла заедно с двете си деца. По покана на осъдения съпругата му дошла в имота на 18.09.1991 г., за да уговорят имуществените последици на развода. Не постигнали съгласие и през нощта осъденият я убил с удари с ръце, чук и нож въпреки опитите на любовницата си да го спре. Тялото било намерено година по-късно, заровено в градината, като главата и крайниците били отделени и преди заравянето им осъденият опитал да ги изгори в казан за ракия. Отношенията с баща му били неприязнени още от детството (бащата имал деспотичен и насилствен стил на възпитаване преди да напусне семейството си) и се влошили. Бащата постоянно се свадел с любовницата на сина си и отказвал да му даде пари и имота си, за да отвори в него ресторант. Така осъденият и любовницата му поръчали на неин познат – алкохолно зависим епилептик с криминално минало, да убие бащата срещу 1 000 лева и касетофон, което направил на 07.12.1991 г. чрез побой и душене. Трупът е заровен пак в двора на къщата, а през януари 1992 г. осъденият изтеглил пенсията на баща си с неистински документ. Оттогава пред съда и други институции осъденият настоява на нелогична и противоречива фантазна версия, че съпругата му била убита от баща му, който пък бил убит от трети лица.


� Присъда №16/1993 на ОС-Габрово по н.о.х.д. №219/93 г. За да обоснове неприложимост на срочното наказание, съдът отчел лошите характеристични данни за осъдения (извършвал кражби, за които не бил осъден), злоупотребата с доверието на жертвата, която поканил в дома си, дързостта да убие в присъствието на свидетел и въпреки молбите на жертвата, която е майка на невръстните му деца, користната мотивация (да попречи жена му да получи дял от съпружеската имуществена общност след развода), заживяването на съпружески начала с близка роднина по сватовство и оттеглянето от грижите за децата. Съдът преценявал възможностите за поправяне и с оглед процесуалното поведение на осъдения, доколкото то изразявало отношението му към извършеното и ,,следва да се свърже със специфичните му личностни черти, посочени от съдебно-психиатричната експертиза, като емоционална студенина, безчувственост към другите и прекомерна ангажираност със собствената личност“. Според ВС ,,действията по прикриване на следите от престъплението са пълно отрицание на човешкото в човека и граничат с откровен садизъм“ (реш. 548 от 1993 г. на II н.о.).


� Присъда от 15.10.1996 г на ОС-Велико Търново по н.о.х.д. № 20/1996 г. Съдът установява ,,дегенериращ процес в психичното развитие“ без психотично разстройство. Личността е ,,невградима в обществото” и ,,наказанието смърт не е несправедливо”. Съдът коментира, че такъв дегенеративен процес ,,настъпва при повечето извършители на особено тежки престъпления“, макар такава теза да няма място в съдебно решение. Като смекчаващи обстоятелства са отчетени тежкото семейно и имотно състояние на осъдения (вдовец с две деца на негова издръжка), влошените отношения с баща му и полагането на труд, както и чистото съдебно минало. Според съда те отстъпват пред нетипичността на умисъла, ,,преодоляла всички пречки за извършване на престъплението“, липсата на разкаяние, упоритата егоцентрична користна мотивация, множеството квалифициращи признаци, пренебрежението към живота и неприкосновеността на другите. Съдът подчертава недоверието си към способността на осъдения да възпита децата си. 


� Повече от 22 години след влизането си в затвора осъденият е описан с напреднала личностна деградация, вероятно влошена от чести гладни стачки, отчужден, необщителен и сенилен, обитаващ собствен нереален свят с трудности да води адекватен разговор и изцяло приспособен към изолацията.


� Присъда от 15.10.1996 г. на ОС-Велико Търново по н.о.х.д. № 20/1996 г.


� Решение от 1999 г. на АС-В.Търново по в.н.о.х.д. № 71/1998 г.: ,,Във връзка с настъпилата законодателна промяна на чл. 38 НК следва да се отмени обжалваната присъда в частта досежно приложението на чл. 25, във вр. с чл. 23, ал. 1 от НК, т.е. в която е определено на А. общо наказание по влязлата в сила присъда от 11.V.93 по н.о.х.д. №2/93 на Габровски окръжен съд и по настоящата атакувана присъда – наказание смърт. В правомощията на Президента е да се произнесе по наказанието смърт, наложено с влязлата в сила присъда”.


� Решение № 416/1999 г. по н.д. № 106/1999 г. на II н.о. на ВКС (докладчик Невена Грозданова). 

